এই বদনাম দূর করতে এবার যৌন নির্যাতনের অভিযোগই গোপন রাখার নির্দেশ দিল দিল্লির জওহরলাল নেহরু বিশ্ববিদ্যালয় (জেএনইউ)।
বিশ্ববিদ্যালয়ে সাম্প্রতিক এক নির্দেশিকায় বলা হয়েছে, জিএসসিএএসএইচে’র কাছে নথিভুক্ত সমস্ত অভিযোগ একান্ত গোপনীয়। যথাযথ বিচারের স্বার্থে বিশ্ববিদ্যালয়ের প্রত্যেকের এই সংক্রান্ত নিয়ম কানুন মেনে চলা প্রয়োজন। যৌন নিগ্রহ নিয়ে ইচ্ছাকৃতভাবে উত্তেজনা ছড়ানোর চেষ্টা করা হলে কমিটি ব্যবস্থা নেবে। কর্তৃপক্ষের মতে, কমিটির কাছে যাঁরা অভিযোগ জানাচ্ছেন, তাঁদের মর্যাদা রক্ষা করা বিশ্ববিদ্যালয়ের কর্তব্য। বিষয়টি নিয়ে অনর্থক আলোচনা বিশ্বাসভঙ্গের সামিল বলে মনে করা হচ্ছে। 
বিশ্ববিদ্যালয়ের সঙ্গে যুক্ত সকলের কাছে আবেদন জানানো হয়েছে, ক্যাম্পাসে যৌন নিগ্রহ নিয়ে কিছু জানতে পারলে তা কমিটিকে জানাতে হবে। কারণ, গুজব ছড়ালে বা লোক জানাজানি হলে নির্যাতিতা আরও বেশি মানসিক যন্ত্রণা ভোগ করবেন। একই সঙ্গে ভুয়ো অভিযোগ ঠেকানোর জন্য নতুন নীতি গ্রহণ করেছে বিশ্ববিদ্যালয়। যৌন নিগ্রহের অভিযোগ মিথ্যা প্রমাণিত হলে দোষীকে শাস্তি দেবে কমিটি। 
কেন্দ্রীয় মানবসম্পদ উন্নয়নমন্ত্রী স্মৃতি ইরানি গত সপ্তাহেই লোকসভায় ইউজিসির রিপোর্ট উদ্ধৃত করে জানিয়েছিলেন, ২০১৩-’১৪তে দেশের ১০৪টি শিক্ষাপ্রতিষ্ঠান থেকে যৌন নিগ্রহের অভিযোগ এসেছে। জেএনইউ থেকেই সর্বোচ্চ ২৫টি অভিযোগ নথিভুক্ত হয়েছে। দিল্লি মহিলা কমিশনের প্রধান স্বাতী মালিওয়ালও জানান, ২০১৩ থেকে এখনও পর্যন্ত শিক্ষাপ্রতিষ্ঠানে যৌন নিগ্রহের অভিযোগের মধ্যে ৫০ শতাংশই ঘটেছে জেএনইউয়ে । 
জেএনইউয়ের অধ্যাপকদের একাংশও সম্প্রতি তদন্ত কমিটির কর্মপদ্ধতির সমালোচনা করেন। তাঁদের দাবি, তদন্ত করতে গিয়ে অভিযোগকারীদের অশালীনভাবে জিজ্ঞাসাবাদ করা হচ্ছে। গোপনীয়তা না থাকায় বিভিন্ন ধরনের অস্বস্তির সম্মুখীন হচ্ছেন তাঁরা। এই সব ঘটনার পরিপ্রেক্ষিতেই জেএনইউ কর্তৃপক্ষের নতুন নির্দেশিকা বলে মনে করছেন অনেকে।